
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	20 septembrie 2016

	Nr.
	4c-7/113


RAPORT

asupra propunerii legislative privind adoptarea zilei de 1 septembrie ca zi a comunităţilor defavorizate afectate de sărăcie
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr.Plx 14/2016 din 10 februarie 2016, cu dezbaterea pe fond, în procedură obişnuită, a propunerii legislative privind adoptarea zilei de 1 septembrie ca zi a comunităţilor defavorizate afectate de sărăcie.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1128/21.10.2015)

· avizul favorabil al Comisiei juridice, de disciplină şi imunităţi 
(nr.4c-11/128/23.02.2016)

· avizul negativ al Comisiei pentru administraţie publică şi amenajarea teritoriului (nr.4c-6/30/23.02.2016)
· avizul negativ al Comisiei pentru cultură, arte, mijloace de informare în masa (nr.4c-10/20/11.02.2016)
· punctul de vedere negativ al Guvernului (nr.1377/21.07.2016).

Propunerea legislativă are ca obiect de reglementare declararea zilei de 1 septembrie Ziua comunităţilor defavorizate afectate de sărăcie. Totodată, se propune instituirea în sarcina autorităţilor centrale şi locale a obligaţiei de a organiza manifestări de voluntariat cu caracter social educativ consacrate eradicării sărăciei şi incluziunii sociale.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa comisiei din 14 septembrie 2016 a participat, în conformitate cu prevederile art.55 din Regulamentul Camerei Deputaţilor, d-na Iolanda Mihaela Stăniloiu - Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 21 deputaţi, din totalul de 22 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 2 februarie 2016.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
· Problema sărăciei care afectează multe comunităţi din ţara noastră este o problemă importantă care trebuie să facă obiectul strategiilor şi programelor naţionale şi locale, cu caracter permanent.

· Instituirea unei zile a comunităţilor defavorizate afectate de sărăcie, precum şi includerea unor categorii de persoane în comunitatea defavorizată poate accentua această stare de fapt şi nu ajută autorităţile administraţiei publice locale să soluţioneze problemele grave cu care se confruntă colectivităţile şi grupurile defavorizate, putând genera un impact negativ.
· La nivel global, ziua de 17 octombrie este marcată ca fiind Ziua Internaţională pentru Eradicarea Sărăciei – organizată în fiecare an începând cu anul 1993, de când Adunarea Generală a Organizaţiei Naţiunilor Unite (ONU), prin Rezoluţia nr.47/196, a desemnat această zi pentru a promova conştientizarea nevoii de eradicare a sărăciei în toate ţările.

PREŞEDINTE,



SECRETAR,

Adrian Solomon 


Mihăiţă Găină
Întocmit,

Consilier parlamentar Sorina Szabo

